Flotsam and Jetsam

Βιογραφία

Οι Flotsam and Jetsam δημιουργήθηκαν το 1981 στο Φοίνιξ της Αριζόνα ως Paradox, από τους κιθαρίστες Πιτ Μέλο και Ντέιβ Γκούλντερ και το ντράμερ Κέλι Ντέιβιντ-Σμιθ, ενώ λίγο αργότερα στο συγκρότημα εντάχθηκε ο μπασίστας Τζέισον Νιούστεντ. Το σχήμα μετονομάστηκε σε Dredlox όταν έγιναν μέλη του οι κιθαρίστες Κέβιν Χόρτον και Μαρκ Βάσκεζ, με τον πρώτο να αναλαμβάνει και τα φωνητικά. Το 1983, τη θέση του Χόρτον πήρε ο τραγουδιστής Έρικ Νάτσον, πριν το συγκρότημα αλλάξει το όνομα του σε The Dogz, για να πάρουν τη σημερινή τους ονομασία λίγο αργότερα, μετά την ανάγνωση του βιβλίου "Ο άρχοντας των δαχτυλιδιών - Οι δύο πύργοι" του Τζ. Ρ. Ρ. Τόλκιν.
Οι Flotsam and Jetsam ξεκίνησαν να παίζουν ζωντανά σε τοπικά κλαμπ πριν ο Βάσκεζ αποχωρήσει, δίνοντας τη θέση του στον Μάικλ Γκίλμπερτ, με τον οποίο ηχογράφησαν τα πρώτα τους ντέμο. Τελικά, υπέγραψαν συμβόλαιο με την εταιρεία Metal Blade Records, αφού πρώτα είχαν συμμετάσχει στις συλλογές "Speed Metal Hell II" και "Metal Massacre VII", το 1986.
Το ντεμπούτο άλμπουμ τους ηχογραφήθηκε στις αρχές εκείνης της χρονιάς σε παραγωγή του Μπράιαν Σλάγκελ και κυκλοφόρησε στις 4 Ιουλίου 1986 με τίτλο "Doomsday for the Deceiver", λαμβάνοντας ιδιαίτερα θετικές κριτικές, ειδικά από το περιοδικό "Kerrang!". Λίγο μετά, ο Νιούστεντ αποχώρησε για να πάρει τη θέση του αποθανόντα Κλιφ Μπάρτον στους Metallica και αντικαταστάθηκε από τον Μάικλ Σπένσερ. Το συγκρότημα υπέγραψε στην "Electra Records" και περιόδευσε για πρώτη φορά στην Ευρώπη.
Τη θέση του μπασίστα ανέλαβε ο Τρόι Γκρέγκορι και κυκλοφόρησαν το "No Place for Disgrace", τον Μάιο του 1988. Ακολούθησε μία μεγάλη περιοδεία σε Ευρώπη και Αμερική, πριν υπογράψουν συμβόλαιο με την "MCA Records" και ξεκινήσουν τις ηχογραφήσεις του τρίτου τους δίσκου, "When the Storm Comes Down", ο οποίος κυκλοφόρησε τον Μάιο του 1990.
Ο Γκρέγκορι αποχώρησε δίνοντας τη θέση του στον Τζέισον Γουόρντ και οι Flotsam and Jetsam κυκλοφόρησαν το "Cuatro" τον Οκτώβριο του 1992, κάνοντας μία εμπορική στροφή στον ήχο τους και γυρίζοντας δύο βίντεο κλιπ, αποσκοπώντας σε αύξηση των πωλήσεων τους. Ακολούθησε το "Drift" τον Απρίλιο του 1995, μετά την κυκλοφορία του οποίου το συγκρότημα έκανε ένα μεγάλο διάλειμμα, κατά το οποίο επέστρεψαν στην Metal Blade Records.
Το 1997, κυκλοφόρησε το "High", με τους Γκίλμπερτ και Σμιθ να αποχωρούν αμέσως μετά, δίνοντας τη θέση τους στον Μαρκ Σίμπσον και τον Γκρεγκ Νίλσεν, αντίστοιχα. Η νέα σύνθεση κυκλοφόρησε το "Unnatural Selection" τον Ιανουάριο του 1999 και το "My God" τον Μάιο του 2001.
Σε εκείνο το διάστημα, ο Νάτσον διέκοψε την ενασχόληση του με το συγκρότημα, με τον Τζέιμς Ριβέρα να αναλαμβάνει το μικρόφωνο για τις ζωντανές τους εμφανίσεις. Ο Νάτσον επέστρεψε το 2003 και κυκλοφόρησαν το DVD "Live in Phoenix", ένα χρόνο αργότερα. Την ίδια χρονιά υπέγραψαν στην "Crash Music" και περιόδευσαν με τους Overkill και τους Death Angel στην Ιαπωνία.
Τον Ιούλιο του 2005 κυκλοφόρησαν το "Dreams of Death", το οποίο ήταν το πρώτο τους concept άλμπουμ. Την επόμενη χρονιά, η Metal Blade Records επανακυκλοφόρησε το "Doomsday for the Deceiver" σε μορφή διπλού CD και DVD.
Το 2008 το συγκρότημα περιόδευσε στην Ευρώπη και βιντεοσκόπησε την εμφάνιση του στο φεστιβάλ "Metalmania" της Πολωνίας, η οποία κυκλοφόρησε με τον τίτλο "Once in a Deathtime". Δύο χρόνια αργότερα, ακολούθησε ο δίσκος "The Cold", μετά την κυκλοφορία του οποίου ο Σίμπσον έδωσε τη θέση του στον Μάικλ Γκίλμπερτ, ο οποίος επέστρεψε μετά από 13 χρόνια. Την επόμενη χρονιά, ο Κέλι Ντέιβιντ Σμιθ επέστρεψε στα τύμπανα και οι Flotsam and Jetsam κυκλοφόρησαν το "Ugly Noise", στις 21 Δεκεμβρίου 2012.
Το μπάσο ανέλαβε ο Νάικλ Σπένσερ, ενώ μετά από σχεδόν τριάντα χρόνια, ο Εντ Κάρλσον αποχώρησε αφήνοντας την κιθάρα στον Στιβ Κόνλεϊ. Η νέα σύνθεση κυκλοφόρησε την επανηχογραφημένη έκδοση του "No Place for Disgrace", μετά από απαίτηση των οπαδών του σχήματος, τον Φεβρουάριο του 2014. Μέσα στην χρονιά, αποχώρησε από το συγκρότημα ο Κέλι Ντέιβιντ Σμιθ λόγω οικογενειακών προβλημάτων, δίνοντας την θέση του στον Τζέισον Μπίτνερ των Shadows Fall.
Το 2016, ανακοινώθηκε ότι το συγκρότημα θα κυκλοφορήσει τον ομώνυμο δίσκο του στις 20 Μαΐου μέσω της "AFM Records", ο οποίος θα είναι ο πρώτος με τη νέα σύνθεση των Flotsam and Jetsam.